Proposta għal REGOLAMENT TA’ IMPLIMENTAZZJONI TAL-KUNSILL li jtemm il-ftuħ mill-ġdid parzjali ta’ investigazzjoni tal-antidumping li tikkonċerna l-importazzjonijiet tal-etanolamini li joriġinaw mill-Istati Uniti tal-Amerika u li jtemm l-analiżi tal-iskadenza skont l-Artikolu 11 (2) u reviżjoni interim parzjali skont l-Artikolu 11 (3) tar-Regolament (KE) Nru 1225/2009 /* COM/2013/0117 final - 2013/0070 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Raġunijiet u għanijiet tal-proposta Din il-proposta tikkonċerna l-applikazzjoni tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (“ir-Regolament bażiku”) fil-proċediment antidumping li jikkonċerna l-importazzjonijiet tal-etanolamini li joriġinaw mill-Istati Uniti tal-Amerika (“USA”). Kuntest ġenerali Din il-proposta qiegħda ssir fil-kuntest tal-implimentazzjoni tar-Regolament bażiku u tirriżulta minn investigazzjoni li twettqet skont ir-rekwiżiti sostantivi u proċedurali stabbiliti fir-Regolament bażiku. Id-dispożizzjonijiet eżistenti fil-qasam tal-proposta Permezz tar-Regolament tal-Kunsill (UE) Nru 54/2010 (ĠU L 17, 22.10.2010, p. 1.) ġew imposti miżuri definittivi. Konsistenza ma’ politiki u għanijiet oħra tal-Unjoni Mhux applikabbli. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Konsultazzjoni mal-partijiet interessati Il-partijiet interessati kkonċernati mill-proċediment kellhom il-possibbiltà jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. Ġbir u użu ta’ għarfien espert Ma kienx hemm bżonn ta’ kompetenzi esterni. Valutazzjoni tal-impatt Din il-proposta tirriżulta mill-implimentazzjoni tar-Regolament bażiku. Ir-Regolament bażiku ma fihx dispożizzjonijiet għal valutazzjoni ġenerali tal-impatt iżda fih lista eżawrjenti ta' kundizzjonijiet li jeħtieġ jiġu vvalutati. 3. ELEMENTI LEGALI TAL-PROPOSTA Is-sommarju tal-azzjoni proposta Fid-19 ta’ Jannar 2010 u wara t-tielet investigazzjoni dwar ir-reviżjoni ta’ skadenza, id-dazji antidumping fuq l-importazzjonijiet tal-etanolamini li joriġinaw mill-Istati Uniti ġew imtawla għal sentejn oħra mir-Regolament tal-Kunsill (UE) Nru 54/2010. Il-Kummissjoni bdiet reviżjoni ta’ skadenza fil-21 ta’ Jannar 2012. Reviżjoni interim parzjali limitata għad-dumping fir-rigward The Dow Chemical Company kienet mibdija fil-11 ta' April 2012. Bis-sentenza tagħha tat-8 ta' Mejju 2012 il-Qorti Ġenerali annullat ir-Regolament tal-Kunsill safejn jikkonċerna The Dow Chemical Company. Fit-18 ta' Ottubru 2012, il-Kummissjoni ppubblikat avviż dwar il-ftuħ mill-ġdid parzjali ta’ investigazzjoni tal-antidumping li tikkonċerna l-importazzjonijiet tal-etanolamini li joriġinaw mill-Istati Uniti tal-Amerika limitata għall-ambitu tal-implimentazzjoni tas-sentenza tal-Qorti Ġenerali. Il-proposta mehmuża għal Regolament tal-Kunsill hija bbażata fuq is-sejbiet li wasslu lill-Kummissjoni biex tikkonkludi li, fuq il-bażi tat-tagħrif verifikat tat-tielet investigazzjoni tar-reviżjoni ta’ skadenza, l-istituzzjonijiet ma setgħux jaslu għall-konklużjoni li d-dumping kien kompla matul l-RIP (il-proċedura ta’ investigazzjoni tar-reviżjoni), u lanqas li kien hemm probabbiltà ta’ kontinwazzjoni ta’ dumping. Barra minn hekk, l-istituzzjonijiet għandu jkunu wkoll waslu għall-konklużjoni li ma kienx hemm probabbiltà ta’ rikorrenza tad-dumping. Huwa għalhekk propost li l-Kunsill jadotta l-proposta mehmuża għal Regolament li jtemm il-miżuri antidumping eżistenti fuq l-etanolamini li joriġinaw mill-Istati Uniti. Dan ir-Regolament għandu jiġi ppubblikat mhux aktar tard mill-10 ta' April 2013, jiġifieri 12-il xahar wara l-bidu tar-reviżjoni interim. Bażi ġuridika Ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi li mhumiex membri tal-Komunità Ewropea. Prinċipju tas-sussidjarjetà Il-proposta taqa’ taħt il-kompetenza esklussiva tal-Unjoni Ewropea. Għalhekk, il-prinċipju tas-sussidjarjetà ma japplikax. Prinċipju tal-proporzjonalità Il-proposta hija konformi mal-prinċipju tal-proporzjonalità għal dawn ir-raġunijiet: Il-forma tal-azzjoni hija deskritta fir-Regolament bażiku msemmi hawn fuq u ma tħalli ebda kamp ta’ applikazzjoni għal deċiżjoni nazzjonali. L-indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta, mhix applikabbli. Għażla tal-istrumenti L-istrumenti proposti: regolament. Mezzi oħra ma jkunux adegwati għar-raġuni li ġejja: Mezzi oħra ma jkunux adegwati minħabba li r-Regolament bażiku ma jipprevedix għażliet alternattivi. 4. IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 2013/0070 (NLE) Proposta għal REGOLAMENT TA’ IMPLIMENTAZZJONI TAL-KUNSILL li jtemm il-ftuħ mill-ġdid parzjali ta’ investigazzjoni tal-antidumping li tikkonċerna l-importazzjonijiet tal-etanolamini li joriġinaw mill-Istati Uniti tal-Amerika u li jtemm l-analiżi tal-iskadenza skont l-Artikolu 11 (2) u reviżjoni interim parzjali skont l-Artikolu 11 (3) tar-Regolament (KE) Nru 1225/2009 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea[1] (ir-“Regolament bażiku”), u b’mod partikolari l-Artikoli 9 (2), 11(2) u 11(3) tiegħu, Wara li kkunsidra l-proposta mressqa mill-Kummissjoni Ewropea (“il-Kummissjoni”) wara li kkonsulta mal-Kumitat Konsultattiv, Billi: 1. IL-PROĊEDURA 1.1. Miżuri eżistenti (1) Fit-2 ta' Frar 1994, il-Kunsill impona, permezz tar-Regolament (KE) Nru 229/94[2] ("ir-Regolament oriġinali"), dazji antidumping definittivi fuq l-importazzjonijiet tal-etanolamini (il-prodott ikkonċernat) li joriġinaw mill-Istati Uniti tal-Amerika (“USA”). Fl-20 ta’ Lulju 2000 u wara investigazzjoni ta’ reviżjoni ta’ skadenza, dawn il-miżuri ġew estiżi għal ħames snin permezz tar-Regolament tal-Kunsill (KE) Nru 1603/2000[3] ("ir-Regolament tal-ewwel reviżjoni ta’ skadenza"). (2) Fit-23 ta' Ottubru 2006, wara t-tieni investigazzjoni tar-reviżjoni ta’ skadenza, il-miżuri ġew estiżi għal ħames snin oħra mir-Regolament tal-Kunsill (KE) Nru 1583/2006[4] ("ir-Regolament tat-tieni reviżjoni ta’ skadenza"). (3) Fid-19 ta’ Jannar 2010 u wara t-tielet investigazzjoni tar-reviżjoni ta’ skadenza, id-dazji antidumping fuq l-importazzjonijiet tal-etanolamini li joriġinaw mill-Istati Uniti kienu imposti għal sentejn oħra mir-Regolament tal-Kunsill (KE) Nru 54/2010[5] ("Ir-Regolament tat-tielet reviżjoni ta’ skadenza"). (4) Fid-9 ta’ April 2010, The Dow Chemical Company ("Dow Chemical") ressqet applikazzjoni għal annullament parzjali tar-Regolament ta’ Implimentazzjoni tal-Kunsill (UE) Nru 54/2010 tad-19 ta’ Jannar 2010. (5) Fit-12 ta' Marzu 2011, il-Kummissjoni ppubblikat Avviż tal-iskadenza imminenti fil-Ġurnal Uffiċjali[6]. (6) Wara talba sottomessa minn BASF AG, Ineos Europe AG, u Sasol Germany GmbH ("l-industrija tal-Unjoni"), il-Kummissjoni bdiet reviżjoni ta’ skadenza fil-21 ta’ Jannar 2012 (“ir-raba’ reviżjoni ta’ skadenza")[7]. (7) Reviżjoni interim parzjali limitata għad-dumping fir-rigward Dow Chemical kienet mibdija fil-11 ta' April 2012[8]. (8) Bis-sentenza tagħha tat-8 ta' Mejju 2012 fil-kawża T-158/10[9] (“is-Sentenza”) il-Qorti Ġenerali annullat it-tielet reviżjoni ta’ skadenza tar-Regolament safejn dan jikkonċerna Dow Chemical wara applikazzjoni ppreżentata[10] fid-9 ta’ April 2010. 1.2. Ftuħ parzjali mill-ġdid (9) Wara s-sentenza tal-Qorti Ġenerali tat-8 ta' Mejju 2012, ġie ppubblikat avviż[11] dwar il-ftuħ mill-ġdid parzjali tat-tielet investigazzjoni għar-reviżjoni ta’ skadenza dwar l-importazzjonijiet tal-etanolamini li joriġinaw mill-Istati Uniti. Il-ftuħ mill-ġdid kien limitat għall-ambitu tal-implimentazzjoni tas-sentenza tal-Qorti Ġenerali fir-rigward tad-determinazzjoni tal-probabbiltà ta’ kontinwazzjoni jew rikorrenza ta’ dumping matul l-RIP, inkluża l-kapaċità żejda tal-produzzjoni tal-etanolamini fl-Istati Uniti, huwa kkonċernat. (10) F'dak l-avviż, il-partijiet ġew infurmati li, fid-dawl tas-sentenza tal-Qorti Ġenerali, l-importazzjonijiet lejn l-Unjoni Ewropea ta’ etanolamini prodotti minn Dow Chemical ma għadhomx soġġetti għad-dazji antidumping imposti mir-Regolament tat-tielet reviżjoni ta’ skadenza u li d-dazji antidumping definittivi mħallsa skont dan ir-Regolament fuq l-importazzjonijiet tal-etanolamini għandhom jiġu rimborsati jew mibgħuta lura skont ir-Regolament doganali applikabbli. (11) Il-Kummissjoni avżat uffiċjalment lill-produtturi li jesportaw, lill-importaturi u lill-utenti magħrufa li huma kkonċernati u lill-industrija tal-Unjoni, dwar il-ftuħ parzjali mill-ġdid tal-investigazzzjoni. Il-partijiet interessati ngħataw l-opportunità li jgħarrfu bil-miktub il-fehmiet tagħhom u li jitolbu li jinstemgħu fil-limitu taż-żmien stipulat fl-avviż. (12) Il-partijiet kollha li għamlu din it-talba fil-limitu msemmi hawn fuq, u li wrew li kien hemm raġunijiet partikolari għaliex għandhom jinstemgħu, ingħataw l-opportunità li jagħmlu dan. (13) Ġew riċevuti rappreżentazzjonijiet minn żewġ produtturi esportaturi, tliet produtturi tal-Unjoni u utent tal-prodott ikkonċernat. 2. L-IMPLIMENTAZZJONI TAS-SENTENZA TAL-QORTI ĠENERALI 2.1. 1. Kumment preliminari (14) Huwa mfakkar li r-raġuni għall-annullament tar-Regolament ikkontestat kienet li l-Qorti Ġenerali sabet li r-Regolament tat-tielet reviżjoni ta’ skadenza kien fih żewġ żbalji ta’ evalwazzjoni: (i) is-sejba ta’ dumping kontinwu matul il-perjodu tal-investigazzjoni tar-reviżjoni ("RIP") u, għalhekk, fuq dik il-bażi, is-sejba ta' probabbiltà ta' tkomplija ta' dumping; u (ii) id-determinazzjoni li l-kapaċità ta’ produzzjoni żejda tal-etanolamini fl-Istati Uniti ammontat għal 60 000 tunnellata. 2.2. Il-kummenti tal-partijiet interessati (15) L-industrija tal-Unjoni rrikonoxxiet li s-sentenza tal-Qorti Ġenerali ddubitat il-metodoloġiji użati mill-istituzzjonijiet biex jikkwantifikaw il-kapaċità żejda ta’ produzzjoni fl-Istati Uniti. Madankollu, l-industrija tal-Unjoni sostniet illi li tibbaża l-kapaċità ta’ produzzjoni reali fuq 90% tal-kapaċità nominali, kif l-istituzzjonijiet kienu għamlu, hija wisq konservattiva minħabba li hija komuni u aċċettata għall-kumpaniji biex jaqbżu l-kapaċità nominali. Billi bbażaw ruħhom fuq dejta tas-suq ippubblikata li allegatament oriġinat minn PCI Xylenes & Polyesters (“PCI”), huma kkonkludew li fil-fatt kien hemm kapaċità żejda fl-2008 'l quddiem. (16) Barra minn hekk, l-industrija tal-Unjoni kkunsidrat li l-kundizzjonijiet tas-suq ma kienux inbidlu materjalment mill-pubblikazzjoni tar-Regolament tat-tielet reviżjoni ta' skadenza u sabet diversi raġunijiet biex tikkonkludi li hemm probabbiltà ta’ rikorrenza ta’ dumping. F'dan ir-rigward, huma invokaw il-kontinwazzjoni tal-kapaċità tal-produzzjoni tal-Istati Uniti fuq id-domanda domestika mill-RIP; l-espansjonijiet fil-kapaċità tal-materjal f’pajjiżi terzi wara l-2009 li kienu jagħmlu s-swieq tal-esportazzjoni tal-Istati Uniti dejjem aktar awtosuffiċjenti; l-eżistenza ta’ miżuri antidumping imposti jew li x’aktarx kienu jiġu imposti dalwaqt f'pajjiżi terzi; iż-żieda fil-kapaċità tal-produzzjoni tal-glikol tal-monoetilina (MEG) mill-2009 'l quddiem; u l-proposta fl-Istati Uniti biex jiġu inklużi ftit mill-etanolamini fil-lista tal-prodotti b’effetti potenzjali ta' ħsara lis-saħħa li fl-aħħar mill-aħħar jistgħu jkollhom impatt fil-konsum domestiku. (17) Dow Chemical esprimiet id-dubji tagħha dwar il-legalità tal-ftuħ mill-ġdid tal-investigazzjoni bl-argument li m’hemm l-ebda dispożizzjoni speċifika fir-Regolament bażiku li jippermetti dan. Dan il-produttur esportatur allega wkoll li l-ftuħ mill-ġdid joħloq kunflitt mal-iskadenza statutorja ta' 15-il xahar stipulata fl-Artikolu 11 (5) tar-Regolament bażiku għat-tlestija ta’ investigazzjonijiet ta’ reviżjoni. (18) Dow Chemical allegat ukoll li s-sentenza tal-Qorti Ġenerali ma teħtieġ l-ebda miżura ta' implimentazzjoni u li l-Kummissjoni ma setgħetx legalment tirrimedja l-aspetti tar-Regolament ikkontestat, billi kull waħda mir-raġunijiet sostantivi li wasslu għall-adozzjoni tar-Regolament jew kienet annullata mill-Qorti Ġenerali jew ikkontestata. Dow Chemical għalhekk ikkunsidrat li l-unika mod legali biex tirrimedja dawn l-aspetti tar-Regolament tat-tielet reviżjoni ta' skadenza jkun li jiġu mħassra l-miżuri attwali. (19) Utent tal-UE, Stepan Europe ("Stepan"), issottometta li l-konsegwenzi legali tas-sentenza jistgħu biss ikunu li l-miżuri imposti mir-Regolament tat-tielet reviżjoni ta’ skadenza għandhom jiġu rtirati minħabba li dawn kienu ġew imposti fuq il-bażi ta' analiżi żbaljata. Ġew espressi opinjonijiet simili mill-produttur esportatur Huntsman Petrochemical Corporation LLC ("Huntsman"). Tabilħaqq, Stepan u Huntsman argumentaw li l-Qorti sostniet li, matul l-RIP, il-marġini tad-dumping mal-pajjiż kollu kien negattiv u għalhekk l-ebda kontinwazzjoni ta’ dumping ma setgħat tiġi stabbilita. Stepan qies li l-istituzzjonijiet kellhom jeżaminaw jekk kienx hemm il-probabbiltà ta' rikorrenza ta' dumping; madankollu r-Regolament tat-tielet reviżjoni ta’ skadenza ma qal xejn dwar dan. (20) Barra minn hekk, Stepan enfasizza li, kieku l-kunċett ta’ kontinwazzjoni ta’ dumping jiġi interpretat fuq il-bażi ta’ kumpanija individwali, l-istituzzjonijiet imisshom ikkonkludew li ma kienx hemm tkomplija ta’ dumping għal Dow Chemical billi, skont il-Qorti, il-kumpanija rrappreżentat aktar minn 85% tal-importazzjonijiet kollha mill-Istati Uniti, u għalhekk imisshom ikkunsidraw jekk id-dumping minn Dow Chemical probabbli kienx se jerġa’ jseħħ. Għall-kumpaniji esportaturi l-oħra, kien ġie stabbilit li kien hemm dumping u għaldaqstant, l-istituzzjonijiet imisshom kienu stabilixxew jekk id-dumping kienx probabbli li jissokta. L-analiżi tal-probabbiltà tal-kontinwazzjoni tad-dumping kienet prinċipalment ibbażata, skont Stepan, fuq il-kapaċità żejda fuq il-pajjiż kollu fl-Istati Uniti ta’ 60 000 tunnellata. Minħabba s-sejba tal-Qorti li l-istituzzjonijiet żbaljaw fl-eżaminazzjoni tal-perjodu ta' kapaċità żejda fl-Istati Uniti u minħabba l-fatt li, skont Stepan, il-kapaċità żejda kienet eqreb lejn l-aktar 8 000 tunnellata, ma kienx għadu possibbli li jsostnu li l-kumpaniji esportaturi l-oħra x’aktarx kienu se jkomplu d-dumping. L-istituzzjonijiet kien ikollhom bżonn janalizzaw u jistabbilixxu ukoll il-probabbiltà ta’ rikorrenza ta’ dumping. (21) Hunstman wkoll ibbaża l-analiżi tiegħu fuq is-suppożizzjoni li s-sentenza tal-Qorti Ġenerali kkonfermat li ma kien hemm l-ebda kapaċità żejda fl-Istati Uniti matul l-RIP u li kien għalhekk improbabbli li ammont miżjud tal-etanolamini jkunu esportati lejn l-UE fuq dik il-bażi. Huma sostnew li għalhekk ma kienx neċessarju li jiġu analizzati wkoll fatturi oħra bħal l-impatt ta’ miżuri tad-difiża tal-kummerċ f’pajjiżi terzi, l-iżvilupp possibbli tad-domanda fl-Istati Uniti u fi swieq oħra jew pressjoni 'l isfel tal-prezzijiet. Barra minn hekk, Huntsman argumenta li, fid-dawl tas-sejba tal-Qorti tan-nuqqas ta’ kapaċità żejda fl-Istati Uniti waqt l-RIP, ma kienx għadu possibbli għall-Kummissjoni li tanaliżża mill-ġdid il-probabbiltà ta’ rikorrenza ta’ dumping u ta’ ħsara u li tikkonkludi fil-qafas ta’ dan il-ftuħ mill-ġdid parzjali li kien hemm probabbiltà ta’ rikorrenza ta’ dumping li jagħmel il-ħsara. Iżda, li kieku l-Kummissjoni kellha terġa’ tħares lejn il-probabbiltà ta’ rikorrenza ta’ dumping u ta’ ħsara, Huntsman ikkunsidra li ma jkun hemm l-ebda evidenza li turi li r-rekwiżiti tal-Artikolu 11(2) tar-Regolament bażiku jiġu sodisfatti. Fir-rigward tal-probabbiltà ta’ rikorrenza ta’ dumping, Huntsman kien tal-opinjoni li, abbażi tas-sejba matul l-RIP ma kien hemm l-ebda dumping għal Dow Chemical, bil-bosta l-ikbar esportatur, li ma kien hemm l-ebda probabbiltà ta’ rikorrenza ta’ dumping fuq bażi ta’ madwar il-pajjiż kollu wara l-RIP, li kieku d-dazji antidumping jiġu rtirati. (22) Skont Huntsman, ir-rikorrenza tal-ħsara mhijiex probabbli fid-dawl tan-nuqqas ta’ kapaċità tal-produzzjoni mhux użata li tirriżulta fi ftit spazju biex jiżdiedu l-esportazzjonijiet lejn l-UE wara l-RIP. Huntsman sostna li din il-konklużjoni hija kkonfermata mill-fatt li, skont ir-rapport SRI[12], it-tkabbir mistenni tal-konsum fl-Istati Uniti ma jvarjax b'mod sinifikattiv minn dak ta’ swieq oħra. (23) Huntsman qal li jekk l-industrija tal-Unjoni kienet sofriet minn xi ħsara, dan kellu jkun attribwit għall-effetti tal-kriżi ekonomika u mhux għall-importazzjoni mill-USA. Is-sempliċi taħrix tal-impatt negattiv tal-kriżi permezz ta’ importazzjonijiet ma setax jippermetti sejba ta' rikorrenza probabbli tad-ħsara kkawżata mill-importazzjonijiet imsemmija. 2.3. Analiżi tal-kummenti (24) Fir-rigward tal-allegata illegalità tal-ftuħ mill-ġdid (premessi (17)-(18)), huwa mfakkar li fil-kawża C-458/98 P ("is-sentenza IPS ”), il-Qorti tal-Ġustizzja rrikonoxxiet li, f'każijiet fejn proċediment ikun jikkonsisti f'għadd ta' stadji amministrattivi, l-annullament ta' wieħed minn dawk l-istadji ma jannullax il-proċediment sħiħ. Il-proċediment tal-antidumping huwa eżempju ta’ proċediment b’bosta stadji. Konsegwentement, l-annullament tar-Regolament ta' emenda fil-konfront ta’ parti waħda ma jimplikax l-annullament tal-proċedura sħiħa qabel l-adozzjoni ta’ dan ir-Regolament[13]. Barra minn dan, skont l-Artikolu 266 tat-Trattat dwar il-Funzjonament tal-Unjoni Ewropea (TFUE), l-istituzzjonijiet tal-Unjoni huma meħtieġa jikkonformaw mas-sentenza. Fid-dawl ta’ dan ta’ hawn fuq, id-dikjarazzjoni li m’hemmx bażi legali għall-ftuħ mill-ġdid ta’ investigazzjoni ta’ reviżjoni nstabet li hija bla bażi. (25) Id-dikjarazzjoni li l-introduzzjoni tal-iskadenzi biex jiġu konklużi l-investigazzjonijiet tal-antidumping ma tippermettix lill-Kummissjoni li testendi l-investigazzjoni lil hinn mil-limitu statutorju ta’ 15-il xhar (il-premessa (17) hawn fuq) instabet ukoll li mhix ġustifikata. Qed jitqies li din l-iskadenza mhix rilevanti għall-implimentazzjoni tas-sentenaza tal-Qorti. Tabilħaqq, skadenza bħal din tirregola biss it-tlestija tal-investigazzjoni ta’ reviżjoni inizjali minn dakinhar tat-tnedija sa dakinhar li tittieħdet azzjoni definittiva, u ma tikkonċerna l-ebda azzjoni sussegwenti li kapaċi jkollha tittieħed, ngħidu aħna, b’riżultat ta’ reviżjoni ġudizzjarja. Il-konsegwenza li tiġi aċċettata tali talba jagħmilha impossibbli li l-istituzzjonijiet iqisu s-sejbiet tal-Qorti Ġenerali (kif jirrikjedi l-Artikolu 266 tat-TFUE). Tabilħaqq, is-sentenza tal-Qorti Ġenerali dejjem tingħata wara li d-data tal-għeluq ta’ investigazzjoni tkun skadiet. Barra minn hekk, huwa nnutat li kull interpretazzjoni oħra għandha tfisser li, pereżempju, azzjoni legali li tirnexxi mressqa mill-industrija tal-Unjoni tkun mingħajr effett prattiku għal dik il-parti jekk l-iskadenza tal-limitu taż-żmien biex tiġi konkluża l-investigazzjoni oriġinali ma tkunx se tippermetti l-implimentazzjoni ta’ sentenza tal-Qorti Ġenerali. Dan ma jkunx qed jikkonforma mal-prinċipju li l-partijiet kollha għandu jkollhom id-dritt ta’ reviżjoni ġudizzjarja effettiva. (26) Rigward id-dikjarazzjoni li l-Kummissjoni ma tkunx tista’ legalment tirrimedja żbalji ta’ evalwazzjoni li jinsabu fir-Regolament ikkontestat u li l-uniku mezz li timplimenta s-sentenza hija li tħassar il-miżura eżistenti (il-premessa (18) hawn fuq), għandu jiġi nnutat li ġej. Il-Qorti diġà stabbiliet li l-annullament ta' Regolament jimplika wkoll il-possibbiltà li tirrimedja l-aspetti tar-Regolament ta' emenda li wasslu għall-annullament tiegħu, filwaqt li ma jbiddlux il-partijiet mhux ikkontestati li ma jkunux milquta mis-sentenza — kif ġie deċiż fis-sentenza tal-IPS. L-istituzzjonijiet huma għalhekk mitluba li jkollhom jqisu mhux biss il-parti operattiva tas-sentenza iżda wkoll biex ir-raġunijiet li wasslet għas-sentenza u jikkostitwixxu bażi essenzjali tagħha, safejn huma meħtieġa biex jiddeterminaw it-tifsira eżatta ta’ dak li huwa ddikjarat fil-parti operattiva[14]. Il-proċedura għas-sostituzzjoni ta’ miżura illegali tista’ b’dan il-mod titkompla[15]. B’dan il-mod, dan ukoll huwa meqjus mhux iġġustifikat. (27) Il-Qorti Ġenerali, kif ġie ukoll innutat minn Stepan u Hunstman (ara l-premessa (19)), sabet li, matul l-investigazzjoni li rriżultat fl-adozzjoni tar-Regolament tat-tielet reviżjoni ta’ skadenza, l-istituzzjonijiet ma setgħux jaslu għall-konklużjoni li d-dumping kompla matul l-RIP, u lanqas li kien hemm probabbiltà ta’ kontinwazzjoni ta’ dumping. Il-maġġoranza l-kbira tal-importazzjonijiet mill-Istati Uniti jiġifieri, kif innutat il-Qorti, aktar minn 85% minn Dow Chemical, kienu daħlu fl-Unjoni bi prezzijiet mhux iddampjati. Barra minn hekk, din is-sitwazzjoni kellha tirriżulta f'sejba li l-marġini medja b'piż differenzjat għal importazzjonijiet tal-prodott inkwistjoni li joriġina mill-Istati Uniti kienet negattiva. Il-Qorti kkonkludiet li l-istituzzjonijiet kienu għalhekk obbligati juru li kien hemm il-probabbiltà ta’ rikorrenza ta’ dumping[16]. (28) L-analiżi tal-probabbiltà ta’ rikorrenza ta’ dumping f'dan il-każ hi, kif il-partijiet kollha interessati jirrikonoxxu espliċitament jew impliċitament, marbuta mal-kalkolu tal-kapaċità tal-produzzjoni żejda fl-Istati Uniti. Xi partijiet interessati jsostnu li l-Qorti Ġenerali kkonfermat li ma kienx hemm kapaċità żejda sinifikanti fl-Istati Uniti matul l-RIP. Il-Qorti sabet li l-metodoloġija tal-kalkolu li tirriżulta f’kapaċità tal-produzzjoni żejda tal-etanolamini ta’ 60 000 tunnellata matul l-RIP kienet tikkawża konfużjoni u li n-numru ta’ 60 000 tunnellata li rriżulta kien f kunflitt mal-evidenza li jistrieħ fuqha l-każ[17]. (29) Kif imsemmi fil-premessa (15), l-industrija tal-Unjoni ssottomettiet li, abbażi tad-dejta tal-PCI, ikun hemm kapaċità żejda mal-pajjiż kollu fl-2008 aktar minn 60 000 tunnellata. Madankollu, huwa nnutat li, fil-kalkolu mressaq mill-industrija tal-Unjoni, il-kapaċità tal-produzzjoni totali tal-Istati Uniti kien intuża, jiġifieri l-ebda aġġustament ’l isfel għal 90% ma kien sar. (30) Fir-rigward tal-allegazzjonijiet rigward il-kalkolu tal-kapaċità żejda matul l-RIP, huwa nnutat li żewġ produtturi esportaturi kkooperaw mat-tielet investigazzjoni tar-reviżjoni ta’ skadenza. Matul dik l-investigazzjoni, ġie stabbilit li INEOS Oxide LLC (minn hawn ’il quddiem: "INEOS") ma kellha l-ebda kapaċità żejda matul l-RIP, filwaqt li Dow Chemical kellha. L-informazzjoni vverifikata turi li Dow Chemical ma użatx il-kapaċità żejda tagħha biex teżerċita esportazzjonijiet bi prezz baxx matul l-RIP minkejja li setgħet tagħmel hekk minħabba l-livell baxx tal-miżuri meta espressi f'ekwivalenti ad valorem. (31) Barra minn hekk, il-kumpaniji li kkooperaw, Dow Chemical u INEOS, rappreżentati matul l-RIP flimkien b’91,6% tal-esportazzjonijiet mill-Istati Uniti lejn l-UE. L-esportazzjonijiet totali ta' Dow Chemical u INEOS ammontaw għal 30 000 – 35 000 tunnellata; esportazzjonijiet minn kumpaniji li ma kkooperawx ma kinux aktar minn 3 000 sa 4 000 tunnellata. Il-marġini tad-dumping mal-pajjiż kollu matul l-RIP kien de minimis u importazzjonijiet minn kumpaniji li ma kkooperawx kienu jirrappreżentaw inqas minn 1% tas-suq tal-UE. Għal raġunijiet ta’ kunfidenzjalità l-figuri t'hawn fuq jew ġew mogħtija fil-forma ta’ firxiet jew mhumiex iċ-ċifra eżatta. (32) Kif imsemmi fil-premessa (16), l-industrija tal-Unjoni rreferiet għal diversi fatturi li jindikaw li, skont huma, xorta kien hemm possibbiltà ta' dumping wara l-2008. Madankollu, il-kundizzjonijiet tas-suq ma nbidlux materjalment mill-pubblikazzjoni tar-Regolament tat-tielet reviżjoni ta' skadenza. Dawn iċ-ċirkostanzi huma rikonoxxuti wkoll mill-industrija tal-Unjoni. Madankollu, ta' min jinnota li kif imsemmi fil-premessi (30) u (31), minħabba l-livell baxx tal-miżuri u n-nuqqas ta’ kapaċità żejda minn INEOS kif ukoll l-assenza tad-dumping minn Dow, ma hemm l-ebda indikazzjoni li l-abrogazzjoni tal-miżura aktarx tbiddel is-sitwazzjoni. (33) Produttur esportatur ikkummenta li t-tielet reviżjoni ta’ skadenza ma kelliex tikkonkludi bir-Regolament 54/2010 li jimponi miżuri. Il-produttur li jesporta talab li l-miżuri jiġu mħassra b'effett retroattiv sabiex id-dazji kollha mħallsa mid-data tad-dħul fis-seħħ tar-Regolament Nru 54/2010 jiġu rimbursati lill-importaturi kollha li ħallsuhom kif xieraq. (34) Din il-pretensjoni hija miċħuda peress li l-produtturi esportaturi minbarra Dow Chemical setgħu wkoll iressqu rikors għal annullament kontra r-Regolament - li kien annullat biss safejn huwa kkonċerna lill-applikant, jiġifieri Dow Chemical. Għalhekk, skont il-prinċipju taċ-ċertezza legali u wara ġurisprudenza tal-Qorti[18], ir-Regolament sar definittiv fir-rigward tal-produtturi esportaturi l-oħra. 2.4. Konklużjoni (35) B’kunsiderazzjoni tal-kummenti magħmula mill-partijiet u l-analiżi tagħhom, ġie konkluż li l-implimentazzjoni ta' sentenza tal-Qorti Ġenerali tfisser li matul l-investigazzjoni li rriżultat fl-adozzjoni tar-Regolament Nru 54/2010, l-istituzzjonijiet ma setgħux waslu għall-konklużjoni li d-dumping kompla matul l-RIP, u lanqas li kien hemm probabbiltà ta’ kontinwazzjoni ta’ dumping. Barra minn hekk, l-istituzzjonijiet għandhom ikunu waslu għall-konklużjoni li ma kienx hemm probabbiltà ta’ rikorrenza ta’ dumping. (36) Fuq il-bażi ta’ dan ta’ hawn fuq, id-dazju antidumping fuq l-etanolamini m'għandhomx ikunu ġew introdotti mill-ġdid. Fir-rigward ta’ Dow Chemical, għandu jiġi mfakkar li Regolament implimentattiv tal-Kunsill 54/2010 diġà ġie annullat fir-rigward ta’ Dow Chemical safejn hija kkonċernata, mis-sentenza tal-Qorti Ġenerali fil-kawża T-158/10. Għalhekk, għal raġunijiet ta’ ċarezza, għandu jiġi indikat li fir-rigward l-importazzjonijiet tal-etanolamini minn Dow Chemical, id-dazji antidumping m’għadhomx fis-seħħ mid-data tad-dħul fis-seħħ tar-Regolament ta’ Implimentazzjoni tal-Kunsill 54/2010 (jiġifieri, it-23 ta' Jannar 2010). 3. IR-RABA’ REVIŻJONI TA’ SKADENZA (37) Fid-dawl ta’ dan ta’ hawn fuq u b’mod partikolari l-premessa (35), huwa kkunsidrat li r-raba’ reviżjoni ta' skadenza għandha tintemm mingħajr ma jerġa' jiġi impost dazju. Fir-rigward ta’ Dow Chemical, ir-raba’ reviżjoni ta’ skadenza kienet imċaħħda mill-għan mis-sentenza tal-Qorti tat-8 ta' Mejju 2012 u ma teżisti l-ebda bażi legali għall-ġbir ta' dazji kontra d-dumping fuq importazzjonijiet minn Dow Chemical mit-23 ta’ Jannar 2010. 4. IR-REVIŻJONI INTERIM PARZJALI (38) B’kunsiderazzjoni tas-sejbiet fil-qosor fil-premessa (35) t’hawn fuq, huwa kkunsidrat li r-reviżjoni għandha tintemm peress li l-bażi għall-eżistenza tal-miżuri, jiġifieri, sejba ta’ probabbiltà ta’ kontinwazzjoni jew rikorrenza ta’ dumping li jagħmel ħsara, hija nieqsa. 5. KUMMENTI RIĊEVUTI (39) Il-partijiet kollha ġew infurmati dwar il-fatti u l-kunsiderazzjonijiet essenzjali li abbażi tagħhom kien maħsub li jiġi rakkomandat li jitwaqqfu l-miżuri eżistenti. Dawn ingħataw ukoll perjodu li fih setgħu jagħmlu rappreżentazzjonijiet wara dan l-iżvelar. Dawn il-kummenti tqiesu kif xieraq iżda ma kinux tali li jbiddlu l-konklużjonijiet. 6. KONKLUŻJONIJIET (40) Dan isegwi li investigazzjoni mill-ġdid parzjali għandha tintemm u li l-miżuri antidumping fuq l-importazzjonijiet tal-etanolamini li joriġinaw mill-Istati Uniti tal-Amerika għandhom jiġu mħassra. Fir-rigward tal-importazzjonijiet tal-etanolamini minn Dow Chemical, peress li Regolament Implimentattiv tal-Kunsill 54/2010 kien diġà ġie annulat safejn hija kkonċernata Dow Chemical, il-miżuri mhumiex fis-seħħ mid-data tad-dħul fis-seħħ tar-Regolament ta’ Implimentazzjoni tal-Kunsill 54/2010 (it-23 ta' Jannar 2010). (41) Ir-raba’ investigazzjoni ta’ skadenza li tikkonċerna dazji antidumping fis-seħħ fuq l-importazzjonijiet tal-etanolamini li joriġinaw mill-Istati Uniti tal-Amerika għandha tiġi tterminata ukoll mingħajr ma jerġa' jiġi impost dazju. Fir-rigward tal-importazzjonijiet mingħand Dow Chemical, din ir-reviżjoni ta’ skadenza ġiet imċaħħda mill-għan tagħha. (42) Ir-reviżjoni interim parzjali limitata fl-ambitu għall-eżaminazzjoni ta' dumping għandha tiġi mħassra abbażi tat-tneħħija tal-miżuri eżistenti. ADOTTA DAN IR-REGOLAMENT: Artikolu 1 1. Il-ftuħ mill-ġdid parzjali ta’ investigazzjoni tal-antidumping li tikkonċerna l-importazzjonijiet tal-etanolamini li preżentament għandhom il-kodiċijiet NM ex 2922 11 00 (monoetanolamini) (Kodiċi TARIC 2922 11 00 10), ex 2922 12 00 (dijetanolamina) (Kodiċi TARIC 2922 12 00 10) u 2922 13 10 (trijetanolamina), li joriġinaw mill-Istati Uniti tal-Amerika hija hawnhekk mitmuma mingħajr ma jiġu imposti mill-ġdid id-dazji u l-miżuri jiġu mħassra. 2. Fir-rigward tal-importazzjonijiet mingħand The Dow Chemical Company, ma teżisti l-ebda bażi legali għall-ġbir ta' dazji kontra d-dumping fuq importazzjonijiet minn The Dow Chemical Company mit-23 ta' Jannar 2010. Artikolu 2 L-investigazzjoni tar-reviżjoni ta’ skadenza tal-investigazzjoni li tikkonċerna l-importazzjonijiet tal-etanolamini mill-produtturi esportaturi kollha, li preżentament għandhom il-kodiċijiet NM ex 2922 11 00 (monoetanolamini) (Kodiċi TARIC 2922 11 00 10), ex 2922 12 00 (dijetanolamina) (Kodiċi TARIC 2922 12 00 10) u 2922 13 10 (trijetanolamina), li joriġinaw mill-Istati Uniti tal-Amerika, nbdiet fil-21 ta’ Jannar 2012, hija hawnhekk mitmuma mingħajr l-impożizzjoni tal-miżuri. Fir-rigward tal-importazzjonijiet mingħand The Dow Chemical Company, din ir-reviżjoni ta’ skadenza ġiet imċaħħda mill-għan tagħha. Artikolu 3 Ir-reviżjoni interim parzjali limitata fl-ambitu għall-eżami ta' dumping rigward l-importazzjonijiet tal-etanolamini minn The Dow Chemical Company li preżentament għandhom il-kodiċijiet NM ex 2922 11 00 (monoetanolamini) (Kodiċi TARIC 2922 11 00 10), ex 2922 12 00 (dijetanolamina) (Kodiċi TARIC 2922 12 00 10) u 2922 13 10 (trijetanolamina), li joriġinaw mill-Istati Uniti tal-Amerika hija b’dan mitmuma. Artikolu 4 Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Ufficjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati. Magħmul fi Brussell, Għall-Kunsill Il-President [1] ĠU L 343, 22.12.2009, p. 51. [2] ĠU L 28, 2.2.1994, p. 40. [3] ĠU L 185, 25.7.2000, p. 1. [4] ĠU L 294, 25.10.2006, p. 2. [5] ĠU L 17, 22.1.2010, p. 1. [6] ĠU C 79, 12.03.2011, p. 20. [7] ĠU C 18, 21.01.2012, p. 16. [8] ĠU C 103, 11.04.2012, p. 8. [9] Il-kawża T-158/10 The Dow Chemical Company vs il-Kunsill [2012] Ġabra II. [10] ĠU C 161, 9.4.2010, p. 44. [11] ĠU C 314, 18.10.2012, p. 12. [12] Chemical Economics Handbook Product Review, 'Ethanolamines', SRI Consulting. [13] Il-Kawża C-458/98 P, Industrie des Poudres Sphériques v il-Kunsill [2000] Ġabra I-8147. [14] Il-Kawża C-458/98 P, Industrie des Poudres Sphériques vs Il-Kunsill, paragrafu 81. [15] Il-Kawża C-458/98 P, Industrie des Poudres Sphériques vs Il-Kunsill, paragrafu 82. [16] Il-kawża T-158/10 The Dow Chemical Company vs Il-Kunsill, paragrafu 45. [17] Il-kawża T-158/10 The Dow Chemical Company vs Il-Kunsill, paragrafu 54. [18] Il-kawża C-239/99 Nachi l-Ewropa gmhb vs Hauptzollamt Krefeld, Ġabra I-1220.